Návrh
VYHLÁŠKA
Ministerstva financií Slovenskej republiky
z ....... 2002,

ktorou sa ustanovujú podrobnosti a spôsob preukazovania splnenia podmienok na udelenie povolenia na vznik a činnosť
 burzy cenných papierov

Ministerstvo financií Slovenskej republiky podľa § 4 ods. 8 zákona č. .../2002 Z.z. o burze cenných papierov (ďalej len ,,zákon“) ustanovuje:

§ 1

	Splnenie podmienok na udelenie povolenia na vznik a činnosť burzy cenných papierov (ďalej len ,,burza“), preukazujú zakladatelia budúcej burzy predložením dokladov o splnení týchto podmienok Úradu pre finančný trh (ďalej len „úrad“). 

§ 2

(1) Splnenie podmienky podľa § 4 ods. 2 písm. a) zákona sa preukazuje predložením vyhlásenia audítora o splatení základného imania najmenej vo výške 100 000 000 Sk.
	(2) Splnenie podmienky podľa § 4 ods. 2 písm. b) zákona sa preukazuje predložením  notársky osvedčených dokladov o dôveryhodnom pôvode peňažných a nepeňažných vkladov vložených do základného imania budúcej burzy jej zakladateľmi a dokladov o pôvode ďalších finančných zdrojov budúcej burzy, napríklad účtovných závierok za posledné tri roky overených audítorom; ak zakladatelia budúcej burzy sú súčasťou konsolidovaného celku, tiež konsolidovaných účtovných závierok za posledné tri roky alebo správ o hospodárení za posledné tri roky schválených príslušným orgánom zakladateľov burzy,

	(3) Splnenie podmienky podľa § 4 ods. 2 písm. c) zákona sa preukazuje predložením 
a) 	dokladov podľa odseku 2, týkajúcich sa osôb s kvalifikovanou účasťou na burze, centrálnom depozitári, 
b)	zoznamu právnických osôb, s uvedením obchodného mena, právnej formy, identifikačného čísla, ak bolo pridelené, sídla, výšky základného imania a percentuálnej výšky podielu na základnom imaní alebo na  hlasovacích právach, v ktorých má osoba s kvalifikovanou účasťou na burze podiel na základnom imaní alebo na  hlasovacích právach v rozsahu najmenej 10 % alebo je zastúpený v ich štatutárnych orgánoch alebo dozorných orgánoch  alebo celým svojím majetkom ručí za ich záväzky.

 (4) Splnenie podmienky podľa § 4 ods. 2 písm. d) zákona sa pri osobách navrhovaných za členov predstavenstva, dozornej rady, generálneho riaditeľa burzy a  za vedúceho útvaru inšpekcie burzových obchodov, preukazuje predložením 
a)	dokladu o dosiahnutom vzdelaní a  praxi v oblasti finančného trhu alebo kapitálového trhu, ktorý potvrdzuje  splnenie podmienok podľa § 4 ods. 8 až 11 zákona,
b)	stručného odborného životopisu, 
c)	výpisu z registra trestov nie staršieho ako tri mesiace; zahraničná fyzická osoba predloží tiež dokument obdobného charakteru vydaný príslušným orgánom štátu jej trvalého pobytu, štátu, ktorého je občanom, a štátov v ktorých sa táto osoba v posledných piatich rokoch nepretržite zdržovala viac než šesť mesiacov; ak takéto dokumenty príslušné štáty nevydávajú,  možno ich nahradiť čestným vyhlásením,
d)	čestného vyhlásenia o splnení podmienok podľa § 4  ods. 12 písm. a) až e) zákona.

(5) Splnenie podmienok podľa § 4  ods. 2 písm. e)  až g) zákona sa preukazuje predložením
a)	dokladov potvrdzujúcich prehľadnosť skupiny s úzkymi väzbami^1), ku ktorej patrí akcionár s kvalifikovanou účasťou na budúcej burze s uvedením výšky priamych a nepriamych podielov na základnom imaní alebo hlasovacích právach v právnickej osobe v rámci takejto skupiny napríklad výpisu z obchodného registra, výpisu z registra emitenta alebo výpisu z účtu majiteľa zaknihovaného cenného papiera,
b)	dokladov preukazujúcich, že úzke väzby v rámci skupiny s úzkymi väzbami^1),ku ktorej patrí akcionár s kvalifikovanou účasťou na budúcej  burze, neprekážajú výkonu dohľadu, napríklad grafického znázornenia štruktúry takejto skupiny,
c)	platných právnych predpisov upravujúcich úzke väzby v štáte, na ktorého území má skupina s úzkymi väzbami^1), ku ktorej patrí akcionár s kvalifikovanou účasťou na budúcej burze úzke väzby, z ktorých vyplýva, že právny poriadok príslušného štátu, ani spôsob jeho uplatňovania neprekážajú výkonu dohľadu.

(7) Splnenie podmienky podľa § 4 ods. 2 písm. h ) zákona sa preukazuje predložením 
dokladov potvrdzujúcich finančnú schopnosť akcionárov budúcej burzy  preklenúť prípadnú nepriaznivú finančnú situáciu  budúcej burzy, ktorá je primeraná rozsahu činnosti budúcej burzy, napríklad účtovnej závierky týchto akcionárov overenej audítorom; ak je tento akcionár súčasťou konsolidovaného celku, aj konsolidovanej účtovnej závierky za posledné tri roky alebo správ o hospodárení za posledné tri roky schválených príslušným orgánom akcionára  budúcej burzy, obchodného a finančného plánu na obdobie nasledujúcich troch rokov.  

(8) Splnenie podmienky podľa § 4  ods. 2 písm. i) zákona sa preukazuje predložením dokladov potvrdzujúcich informácie o technickom vybavení budúceho centrálneho depozitára s uvedením údajov o výpočtovej technike (hardware, software), obchodnom systéme a systéme pre technické spracovanie údajov, vrátane informácií o bezpečnosti prenosu dát a vnútorných pracovných predpisov, smerníc alebo  pokynov upravujúcich bezpečnosť systému pre  obchodné spracovanie údajov s uvedením spôsobu zálohovania údajov a spôsobu jeho používania.

§ 3

(1) Doklady podľa § 2  sa predkladajú v origináloch a ak nie je možné predložiť ich originály, predkladajú sa ich osvedčené kópie.

	(2) Ak sú doklady podľa § 2 vyhotovené v cudzom jazyku, splnenie týchto podmienok sa preukazuje aj úradne  osvedčeným prekladom takýchto dokladov do slovenského jazyka.

§ 4

Táto vyhláška nadobúda účinnosť 1. augusta 2002.

Návrh

VYHLÁŠKA
Ministerstva financií Slovenskej republiky
z ............... 2002,

ktorou sa ustanovujú náležitosti žiadosti o udelenie predchádzajúceho súhlasu  podľa § 6  ods. 1 zákona č.  .... /2002 Z. z. o burze  cenných papierov 

Ministerstvo financií Slovenskej republiky podľa § 6  ods. 5 zákona č. ... /2002 Z.z. o burze cenných papierov (ďalej len ,,zákon“) ustanovuje:

§ 1

(1) Žiadosť o udelenie predchádzajúceho súhlasu Úradu pre finančný trh (ďalej len „úrad“) na nadobudnutie alebo prekročenie kvalifikovaného podielu na základnom imaní burzy cenných papierov (ďalej len ,,burza“) alebo na hlasovacích právach v burze vo výške 5%, 10%, 20%, 33%, 50%, a 66% v jednej alebo v niekoľkých operáciách priamo alebo konaním v zhode^) obsahuje
a)	obchodné meno, sídlo a  identifikačné číslo  burzy, v ktorej chce právnická osoba (ďalej len ,,nadobúdateľ“) nadobudnúť alebo prekročiť kvalifikovaný podiel na základnom imaní burzy alebo na hlasovacích právach v burze vo výške podľa tohto odseku, 
b)	obchodné meno, sídlo a identifikačné číslo, ak bolo pridelené, nadobúdateľa, 
c)	výpis z obchodného registra alebo iný doklad vydaný príslušným orgánom preukazujúci vznik nadobúdateľa, nie starší ako tri mesiace,
d)	zoznam právnických osôb a fyzických osôb, ktorých podiel na základnom imaní alebo na hlasovacích právach nadobúdateľa je najmenej 5%, ak sú mu známe, 
e)	prehľadnú štruktúru skupiny osôb s úzkymi väzbami,^) ku ktorej patrí aj nadobúdateľ, napríklad výpis z obchodného registra alebo výpis z účtu majiteľa zaknihovaného cenného papiera alebo výpis z registra emitenta cenného papiera a grafické znázornenie štruktúry tejto skupiny,
f)	strategický zámer rozvoja burzy po nadobudnutí alebo prekročení kvalifikovaného podielu na základnom imaní burzy alebo na hlasovacích právach v burze podľa tohto odseku, vrátane návrhu personálnych zmien v predstavenstve a dozornej rade burzy a informáciu o tom, či nadobúdateľ rokoval so súčasnými akcionármi burzy a či existuje zhoda o ďalšom rozvoji burzy,
g)	obchodné meno, právnu formu, sídlo, identifikačné číslo, ak bolo pridelené, a výšku základného imania právnických osôb, v ktorých má nadobúdateľ podiel na základnom imaní alebo na hlasovacích právach v  rozsahu najmenej 5% alebo je zastúpený v ich štatutárnych orgánoch alebo kontrolných orgánoch alebo vo vedení alebo celým svojím majetkom ručí za ich záväzky a výšku tohto podielu a doklady preukazujúce tieto skutočnosti, napríklad výpis z obchodného registra týkajúci sa týchto osôb, výpis z účtu majiteľa zaknihovaného cenného papiera nadobúdateľa,
h)	údaje o akciách  burzy, ktoré chce nadobúdateľ nadobudnúť, a to
1. počet, 
2. menovitá hodnota v Sk,
3. celková hodnota v Sk,
4. podiel na základnom imaní vyjadrený v percentách, 
i)	údaj o akciách  burzy, ktorých je nadobúdateľ majiteľom v čase podania žiadosti, a to 
     1. počet,
2. menovitá hodnota v Sk,
3. celková hodnota v Sk,
4. podiel na základnom imaní,  vyjadrený v percentách.

(2) Žiadosť o udelenie predchádzajúceho súhlasu podľa odseku 1 obsahuje aj
a)	účtovné závierky za posledné tri roky overené audítorom; ak nadobúdateľ je súčasťou konsolidovaného celku, tiež konsolidované účtovné závierky za posledné tri roky alebo správy o hospodárení  schválené príslušným orgánom nadobúdateľa za posledné tri roky,
b)	zdôvodnenie účelu nadobudnutia podielu na základnom imaní burzy alebo na hlasovacích právach burzy, vrátane vyhlásenia nadobúdateľa, že nadobúda akcie na vlastný účet a nekoná v zhode^1) s inými akcionármi burzy a že neexistuje písomný záväzok nadobúdateľa rokovať alebo vykonávať akcionárske práva v prospech tretej osoby,
c)	doklady o prehľadnom a dôveryhodnom pôvode, dostatočnom objeme a vyhovujúcej skladbe finančných prostriedkov, ktoré budú nadobúdateľom použité na nadobudnutie akcií, napríklad účtovné závierky overené audítorom za posledné tri roky; ak je nadobúdateľ súčasťou konsolidovaného celku, tiež konsolidované účtovné závierky za posledné tri roky alebo správy o hospodárení za posledné tri roky schválené príslušným orgánom nadobúdateľa,
d)	písomné stanovisko k zámeru zahraničného nadobúdateľa nadobudnúť alebo zvýšiť 
e)	podiel na základnom imaní burzy vydané orgánom, ktorý nad ním vykonáva dohľad ako aj písomný prísľub tohto orgánu dohľadu o včasnom písomnom informovaní úradu o skutočnostiach, ktoré by mohli mať negatívny vplyv na schopnosť nadobúdateľa plniť svoje záväzky.
f)	písomné vyhlásenie nadobúdateľa, že všetky ním uvedené údaje a predložené doklady sú aktuálne, úplné a pravdivé.

§ 2

(1) Žiadosť o udelenie predchádzajúceho súhlasu na voľbu členov predstavenstva a členov dozornej rady burzy, na vymenovanie generálneho riaditeľa a vedúceho útvaru inšpekcie burzových obchodov obsahuje
a)	obchodné meno, sídlo a identifikačné číslo burzy, ktorá navrhuje osoby na voľbu za členov predstavenstva a dozornej rady burzy, na vymenovanie generálneho riaditeľa a vedúceho útvaru inšpekcie burzových obchodov , 
b)	meno a priezvisko, trvalý pobyt, dátum narodenia alebo rodné číslo osôb navrhovaných za členov predstavenstva a dozornej rady burzy,  na vymenovanie generálneho riaditeľa a vedúceho útvaru inšpekcie burzových obchodov,  
c)	stručný odborný životopis, doklad o dosiahnutom vzdelaní a odbornej praxi osôb navrhovaných za členov predstavenstva a dozornej rady burzy, na vymenovanie  generálneho riaditeľa a vedúceho útvaru inšpekcie burzových obchodov, 
d)	výpis z registra trestov nie starší ako tri mesiace osôb navrhovaných za členov predstavenstva a dozornej rady burzy, na vymenovanie generálneho riaditeľa a vedúceho útvaru inšpekcie burzových obchodov, zahraničná fyzická osoba predloží tiež dokument obdobného charakteru štátu jej trvalého pobytu, štátu, ktorého je občanom a štátov v ktorých sa táto osoba v posledných piatich rokoch nepretržite zdržiavala viac než šesť mesiacov; ak takéto dokumenty príslušné štáty nevydávajú, možno ich nahradiť čestným vyhlásením,    
e)	písomné vyhlásenia osôb navrhovaných za členov predstavenstva a dozornej rady burzy,  na vymenovanie generálneho riaditeľa a vedúceho útvaru inšpekcie burzových obchodov o tom, že spĺňajú požiadavky ustanovené zákonom,
f)	zápisnicu z rokovania predstavenstva burzy, o návrhu na voľbu osôb navrhovaných za členov predstavenstva a dozornej rady burzy , na vymenovanie generálneho riaditeľa a vedúceho útvaru inšpekcie burzových obchodov, 
g)	písomné vyhlásenie žiadateľa podľa § 6 ods. 4 písm. b) zákona  a osôb navrhovaných za členov predstavenstva a dozornej rady burzy, na vymenovanie generálneho riaditeľa a vedúceho útvaru inšpekcie burzových obchodov, že všetky nimi uvedené údaje a predložené doklady sú aktuálne, úplné a pravdivé.

(2) Ak žiadosť o udelenie predchádzajúceho súhlasu podľa odseku 1 podáva akcionár burzy, táto žiadosť obsahuje  obchodné meno, sídlo a identifikačné číslo akcionára burzy.

§ 3
                    
(1) Žiadosť o udelenie predchádzajúceho súhlasu na zlúčenie, splynutie alebo rozdelenie burzy obsahuje  
a)	obchodné meno, sídlo a identifikačné číslo burzy, ktorá sa má zlúčiť, splynúť alebo rozdeliť, 
b)	zdôvodnenie zlúčenia, splynutia alebo rozdelenia burzy,   
c)	navrhovaný dátum, ku ktorému má dôjsť k zlúčeniu, splynutiu alebo rozdeleniu burzy,
d)	harmonogram organizačných, právnych a finančných postupov, ktoré je potrebné vykonať na zlúčenie, splynutie alebo rozdelenie burzy,
e)	zápisnicu z rokovania predstavenstva burzy, o návrhu rozhodnutia valného zhromaždenia o zlúčení, splynutí alebo rozdelení burzy, 
f)	písomné vyhlásenie žiadateľa podľa § 6 ods. 4 písm. c) zákona, že všetky nimi uvedené údaje a predložené doklady sú  aktuálne, úplné a pravdivé.

(2) Pri zlúčení alebo splynutí burzy s právnickou osobou, ktorá nie je burzou, žiadosť o udelenie predchádzajúceho súhlasu podľa odseku 1 obsahuje aj ďalšie údaje o tejto právnickej osobe podľa § 1 ods. 1 písm. b) a § 1 ods. 2 písm. c).

§ 4

Žiadosť o udelenie predchádzajúceho súhlasu na vrátenie povolenia na vznik a činnosť burzy (ďalej len ,,povolenie“) obsahuje 
a)	obchodné meno, sídlo a identifikačné číslo burzy, ktorá chce vrátiť povolenie,
b)	výpis z obchodného registra nie starší ako tri mesiace,
c)	zdôvodnenie vrátenia povolenia burzy,  
d)	navrhovaný dátum vrátenia povolenia,
e)	zápisnicu z rokovania oprávneného orgánu burzy, o návrhu na rozhodnutie valného zhromaždenia o  vrátení povolenia, 
f)	doklady o preukazujúce, že ku dňu ukončenia činnosti burzy sú alebo budú vyrovnané všetky na nej uzavreté burzové obchody, 
g)	písomné vyhlásenie burzy, že všetky ňou uvedené údaje a predložené doklady sú aktuálne, úplné a pravdivé. 

§ 5

(1) Žiadosť o udelenie predchádzajúceho súhlasu na  nadobudnutie majetkového podielu burzy na základnom imaní právnických osôb, prevyšujúceho 33% základného imania právnickej osoby obsahuje 
a)	obchodné meno, sídlo a  identifikačné číslo burzy, ktorá chce nadobudnúť majetkový podiel na základnom imaní právnických osôb prevyšujúci 33 % základného imania týchto právnických osôb,
b)	obchodné meno, sídlo a identifikačné číslo, ak bolo pridelené, právnickej osoby, ktorej majetkový podiel na základnom imaní, prevyšujúci 33% základného imania tejto právnickej  osoby chce burza nadobudnúť, 
c)	strategický zámer rozvoja právnickej osoby po nadobudnutí alebo zvýšení podielu podľa tohto odseku na jej základnom imaní burzou vrátane návrhu personálnych zmien v predstavenstve a dozornej rade tejto právnickej osoby a informáciu o tom, či burza rokovala so súčasnými akcionármi právnickej osoby a či existuje zhoda o ďalšom rozvoji právnickej osoby,

(2) Žiadosť o udelenie predchádzajúceho súhlasu podľa odseku 1 obsahuje aj
a)	výpis z obchodného registra, nie starší ako tri mesiace, týkajúci sa  burzy, ktorá žiada o udelenie predchádzajúceho súhlasu podľa odseku 1, 
b)	účtovné závierky právnických osôb, v ktorých chce  burza  nadobudnúť podiel podľa odseku 1, za posledné tri roky overené audítorom, ak táto právnická osoba  je súčasťou konsolidovaného celku, tiež konsolidované účtovné závierky za posledné tri roky alebo správy o hospodárení za posledné tri roky schválené príslušným orgánom tejto právnickej osoby,
c)	zdôvodnenie účelu nadobudnutia podielu na základnom imaní právnickej osoby vrátane vyhlásenia  burzy, že nadobúda akcie na vlastný účet a nekoná v zhode s inými akcionármi právnickej osoby a že neexistuje písomný záväzok burzy rokovať alebo vykonávať akcionárske práva v prospech tretej osoby,
d)	písomné vyhlásenie  burzy, že všetky ňou uvedené údaje a predložené doklady sú aktuálne, úplné a pravdivé.

§6

	Ak žiadosť o udelenie predchádzajúceho súhlas podávajú osoby konajúce v zhode^1), náležitosťou žiadosti je aj plnomocenstvo s osvedčenými podpismi osôb oprávnených konať za splnomocniteľa, ktorým splnomocnitelia poverili nimi vybraného spoločného zástupcu na ich zastupovanie v konaní o ich žiadosti.

§ 7

	Doklady uvedené § 1 až 5 sa predkladajú ako prílohy v origináli a ak nie je možné predložiť ich originály, predkladajú sa ako osvedčené kópie. Ak žiadosť o udelenie predchádzajúceho súhlasu je vyhotovená v cudzom jazyku, jej náležitosťou je aj úradne osvedčený preklad tejto žiadosti do slovenského jazyka.

§ 8

	Ak žiadateľ doklady  uvedené § 1 až 5 predložil úradu pred podaním žiadosti o udelenie predchádzajúceho súhlasu, môže ich nahradiť písomným vyhlásením o tom, že tieto doklady sú aktuálne, úplné a pravdivé s uvedením osvedčených podpisov osôb oprávnených konať za žiadateľa a zoznamu už predložených dokladov a dátumu ich predloženia úradu. 

§ 9

Táto vyhláška nadobúda účinnosť 1. augusta 2002